Sinestezija
Sinestezija (gr. συναίσθησις (synaisthesis) suvokimas, jautimas vienu metu) – reiškinys, kai dirginant vieno iš pojūčių jutimo organą, nevalingai kyla ne vienas, o du ar daugiau pojūčių. Kaip labiausiai paplitusi sinestezijos forma, išskiriama vadinamoji spalvinė klausa (be klausos, garsas sukelia dar ir spalvos pojūtį). Pasitaiko ir regos sinestezija. Tam tikros spalvos gali sukelti šilumos (pvz., geltona ir oranžinė) arba šalčio (pvz., mėlyna ir žalia) pojūtį. Kai kada sinestezija gali būti susijusi su psichoaktyvių medžiagų poveikiu. Sinestezija taip pat siejama su patologija (kaip pavyzdys pateikiamas garsų matymas). Kaip dažnai sinestezija pasitaiko, nėra iki galo aišku, pateikiami ženkliai besiskiriantys skaičiai: nuo 1 atvejo iš 20 000 iki 1 atvejo iš 200.